Petronella Barker
Store norske leksikon,Kunst og estetikk,Film, TV og teater,Norske skuespillere
Petronella Barker er en norsk skuespiller som i 2009 ble nominert til Heddaprisen for rollen som Rebekka West i Rosmersholm, Nationaltheatret.
Teaterroller Barker er utdannet ved Statens Teaterhøgskole og hadde sin debut på scenen i 1988 ved Teatret Vårt. Fra 1990 til 1995 arbeidet hun ved Oslo Nye Teater, der hun blant annet gjorde seg bemerket som Edvarda i Hamsuns Pan (1992), Ophelia i Shakespeares Hamlet (1992) og Grusjka i Dostojevskijs Brødrene Karamasov (1993).Hun gikk over til Nationaltheatret i 1996. Der har hun blant mye annet spilt Natalja i Tre Søstre (2002), Sofia i Brødrene Løvehjerte (2002) og Kone i Arne Lygres Mann uten hensikt (2005). Hun gjorde seg sterkt bemerket i tittelrollen i Hedda Gabler (2006) og medvirket i Laurent Chétouanes Shakespeare-dramatisering Sonetter (2014).Petronella Barker har også hatt teaterroller i Sverige. Hun gjestet Svenska Riksteatern i Peer Gynt (1995), Göteborgs Stadsteater som Agnes i Brand (2001), og Dramaten som Genia i De stora vidderna (2016). Ved Stockholms Stadsteater har hun blant annet spilt Rita i Lille Eyolf (2010), Aline Solness i Byggmästare Solness (2010), Grevinnan Orsina i Emilia Galotti (2010), Jelena i Onkel Vanja (2012), Merteuil i Kvartett (2015) og Martha Gellhorn i Gellhorn och Hemingway (2015). Film og TV Petronella Barker hadde sin filmdebut i Dragens fange (1985). Hun hatt store roller i filmene Sweetwater (1988), Havet stiger (1990), Farlig farvann (1995), Thranes metode (1998) og Musikk for bryllup og begravelser (2002). For sin rolle som Anne-Britt i Jens Liens Den brysomme mannen ble hun nominert til Amandaprisen i klassen for beste kvinnelige birolle i 2006.Petronella Barker har medvirket i TV-seriene Gåten Knut Hamsun (1996), Fire høytider (2000), Fox Grønland (2001–2003) og Kodenavn Hunter (2007). Les mer i Store norske leksikon norsk teaterhistorie norsk film Eksterne lenker Nationaltheatret om Petronella Barker Sceneweb om Petronella Barker Internet Movie Database om Petronella Barker